钦定古今图书集成/理学汇编/字学典/第089卷 > 《用笔赋》〈有序〉晋·王羲之
## 钦定古今图书集成/理学汇编/字学典/第089卷 > 《用笔赋》〈有序〉晋·王羲之

秦汉魏至今隶书，其惟锺繇，草有黄绮、张芝，至于用笔神妙，不可得而详悉也。夫赋以布诸怀抱，拟形于翰墨也。《辞》云：

“何异人之挺发，精博善而含章。驰凤门而兽据，浮碧
水而龙骧。滴秋露而垂玉，摇春条而不长。飘飘远逝，
浴天池而颉颃；翱翔弄翮，凌轻霄而接行。详其真体，
正作高强。劲实方圆，穷金石之丽，纤麤尽凝脂之密。
藏骨抱筋，含文包质。没没汨汨，若濛汜之落银钩；耀
耀晞晞，状扶桑之挂朝日。或有飘飖骋巧，其若自然。
包罗羽客，总括神仙，季氏韬光，类隐龙而怡情；王乔
脱屣，欻飞凫而上征。或改变驻笔，破真成草，养德俨
如威而不猛，游丝断而还续，龙鸾群而不争，发指冠
而眦裂，据纯钩而耿耿，忽瓜割兮互裂，复交结而成
族，若长天之阵云，如倒松之卧谷，时滔滔而东注，乍
纽山兮暂塞，射雀目以施巧，拔长蛇”兮尽力，草草眇
眇，或连或绝，如花乱飞，遥空舞雪，时行时止，或卧或
蹶，透嵩华兮不高，逾悬壑兮非越。信能经天纬地，毗
助王猷，耽之翫之，功积山丘。吁嗟秀逸，万代嘉休，显
允哲人，于今鲜俦。共六合而俱永，与两曜而同流。郁
高峰兮偃盖，如万岁兮千秋。